**角色扮演1 拍拖後應否與異性好友單獨約會？**

**(錯誤示範)**

**Ken：**你約左個男仔出街咩，我唔知既？

**阿恩：**係呀，岩岩諗住同你講嫁啦！我個friend見我生日未想同我慶祝囉，你做

 咩咁大反應？

**Ken：**岩岩諗住同我講? 定係我唔問你就唔講丫？你有冇諗過我會唔鍾意？

**阿恩：**吓，有咩問題呀？我同佢真係普通朋友，我之前咪同你講過囉，出吓街有

 咩出奇先？

**Ken：**你真係肯定個男仔都係純粹當你係朋友？如果係咁，佢又點會單獨約你一

 個出去？ 定係你都冧佢呀？！

**阿恩：**我咪同你講左我當佢姊妹囉，我同我其他朋友出去又唔見你咁大反應？

**Ken：**你同其他朋友出去係有男有女，咁當然好正常，但你宜家同男仔單獨出去

 就係唔得！

**阿恩：**你真係好霸道！你可唔可以比番D自由我？我同你一齊唔代表你可以管

 哂我所有野嫁！

**Ken：**我唔愛你未唔管你囉！你係我女朋友黎嫁！

**阿恩：**講到尾，都係你唔信我姐！

**Ken：**我唔信你？我唔信你就唔會一次又一次比你同你班friend出去玩通宵都唔

 理啦，我未比哂自由你囉！咁都唔夠？

**阿恩：**我同你一齊咁耐我都冇管過你啦！

**Ken：**咁係因為我冇野瞞你，至少我每次出去都會主動同你講，又唔會單獨同女

 仔出街。

**阿恩：**我都話同佢無野囉，你要點先肯信！

**Ken：**唔同佢出去我咪信囉！

**阿恩：**同你講都哂氣！

**Ken：**好丫，咁你唔好同我講丫，同佢講得啦！

**角色扮演1 拍拖後應否與異性好友單獨約會？**

**(正確示範)**

**Cindy:** 你約左個Grace出街呀，我……唔知既？

**Carson:** 係呀，岩岩諗住同你講嫁啦！佢見我生日咪想同我慶祝囉。

**Cindy:** 又係淨係得你地兩個？

**Carson:** 係呀，你都知我地識左好多年嫁啦，好似姊妹咁，你唔係仲擔心呀麻？

**Cindy:**  我唔係覺得擔心，我……係覺得驚。

**Carson:** 驚？驚我鐘意佢呀？我同你一齊都咁耐啦，你可唔可以唔好成日疑神疑鬼？俾番少少信任我得唔得？

**Cindy:** 我唔係信唔過你。我…我唔知呀，我唔知你呢排忙緊咩唸緊咩，你生活裡

 面有咩事發生，係咪都會寧願搵佢講而唔搵我講? 定係我關係度有d野俾

 唔到你，所以你要成日搵佢？我怕……我驚你始終有一日會走左去。

**Carson:** 所以你擔心既，係我會同Grace一齊而離開你？

**Cindy:** (無助點頭) 我想你同我講多d你做緊咩同諗緊咩。

**Carson:**你都知呢排學校太多活動，所以無咩時間同你傾偈，但唔代表我唔重視

 你。你一直都係我最重視既人。有時唔開心既野，我無同你講，係因為我

 唔想你擔心我，但原來咁會令你覺得好無安全感。我以後有咩事都會同你

 講，好無？

**角色扮演 2 拍拖太黐身？私人時間都無乜？**

**(錯誤示範)**

**詩:** 你依家做緊咩丫？不如我過黎陪你啦！

**方:** 唔使啦，我自己都搞得掂。

**詩:** 下，點解丫？ 你唔想我係度咩？

**方：**唔係……咁我都想做下自己野架嘛。

**詩：**吓……點解你咁講既，拍拖唔係應該成日見同傾計架咩？

**方：**係……，不過我都要做下自己野架嘛，我地一星期都見左五日啦，我都想同

 丫強打下波。

**詩：**咁人地真係好悶呀嘛，你係我男朋友黎嫁，我唔搵你搵邊個喎！

**方：**我知，咁你都可以揾下你D朋友玩架！

**詩：**打波重要過我啦！！你到底係咪唔愛我啦？

**方：**咩呀，都唔關事，我點會唔愛你呀？

**詩：**如果你仲愛我既，你點會又唔想見，又唔想我去搵你呀？定係你收埋左第二

 個咋？

**方：**你講左去邊丫？我點會有第二個丫！！

**詩：**你叫我點樣唔懷疑你呀？一日都只係打6，7次比你姐，又話我阻到你啦，

 你係咪真係忙到咁呀？

**方：**你奪命追魂call咁，都仲話只係6，7次？

**詩：**咁都叫多呀？個個拍拖係咁嫁啦，係你先唔會搵人既姐！

**方：**丫強都唔係咁嘅，我真係想有返D私人空間，唔好話電話呀，就算我同個

 兄弟出去你都問呢問路，你有冇諗過我都需要D私隱同自由？

**詩：**一開始又唔見你咁講？宜家一齊耐左你就嫌棄我啦？

**方：**我冇呀，講到尾都係你唔信我，咁我地仲有咩好講姐？

**詩：**好呀，唔講囉，我以後都唔搵你啦，OK？

**角色扮演 2 拍拖太黐身？私人時間都無乜？**

**(正確示範)**

**詩:** 今日玩得咁開心，不如聽日都見囉！

**方:** 唔使啦。

**詩:** 下，點解丫？你唔想我係度咩？

**方：**詩詩，你都知DSE一個月後就到，我需要更多時間讀書，你係度我好難專心

 嫁。依排睇住考試時間愈黎愈近，又成日聽到電話響，我又緊張無時間溫書，

 考試考得唔好；二來又怕我唔陪你你會唔開心。

**詩：**吓……咁我掛住你先搵你姐，乜你唔掛住我咩？

**方：**我掛，但就算唔見面，我地每曰都有傾電話丫，每日至少都有6，7次電話，

 我覺得咁樣我好難專心讀書或者做其他野。

**詩：**姐係你嫌我煩啦？一開始同你一齊就糖黏豆，依家就嫌我煩！

**方：**你係咪覺得我唔緊你？

**詩：**我感受唔到你緊我囉。

**方：**其實我都好掛住你架，不過我依排又真係要溫書。不如咁啦，我地一星期搵

 大半日一齊出去玩，一齊諗節目，其餘時間我地多d時間溫書，好唔好？

**詩：**好啦。DSE咁辛苦，我地完左之後一齊去個短trip慶祝下好無？

**方：**好呀！